
Αθήνα  20-10-2026
ΔΕΛΤΙΟ ΤΥΠΟΥ
Για τους ελεγκτές μόνο εμπόδια, για τον πρόεδρο του ΕΛΓΟ ΔΗΜΗΤΡΑ επιπλέον ταξίδια!

Πρόεδρος υπό παραίτηση ή υπό προστασία; Η ΠΟΓΕΔΥ έθεσε έγκαιρα το ερώτημα για τα «κατορθώματα» του προέδρου του ΕΛΓΟ ΔΗΜΗΤΡΑ. Οι τελευταίες εξελίξεις το κάνουν ακόμη πιο επίκαιρο.
Με κοινή υπουργική απόφαση εγκρίθηκαν 30 επιπλέον ημέρες εκτός έδρας μετακινήσεων για τον Πρόεδρο του ΕΛΓΟ–ΔΗΜΗΤΡΑ, με αιτιολογία που περιλαμβάνει ακόμη και συμμετοχές σε συνέδρια, ημερίδες και εκδηλώσεις.
Την ίδια ώρα, αιτήματα υπέρβασης των ημερών μετακίνησης γεωτεχνικών υπαλλήλων του ΥπΑΑΤ, που πραγματοποιούν κρίσιμους ελέγχους ασφάλειας και ποιότητας τροφίμων σε όλη τη χώρα, αντιμετωπίζουν καθυστερήσεις και γραφειοκρατικά εμπόδια, ενώ εξακολουθεί να εκκρεμεί ακόμα και η θεσμοθέτηση της νομικής τους κάλυψης.
Το μήνυμα της διοίκησης είναι σαφές: για όσους ελέγχουν, καθυστερήσεις και δικαστικοί κίνδυνοι χωρίς επαρκή προστασία. Για όσους διοικούν, επιπλέον ημέρες μετακίνησης με υπουργικές υπογραφές!
Το ζήτημα, όμως, δεν περιορίζεται στα ταξίδια. Αφορά και την πολιτική ευθύνη.
Τι καθιστά τον Πρόεδρο του ΕΛΓΟ τόσο «αναντικατάστατο» για την Αντιπροεδρία της Κυβέρνησης, σύμφωνα με τις σχετικές πληροφορίες; Ποια συγκεκριμένα αποτελέσματα του έργου του δικαιολογούν την πολιτική στήριξη; Ποια ιδιαίτερη τεχνογνωσία ή υπηρεσία δικαιολογεί αυτή την επιμονή στην παραμονή του;
Σε μια περίοδο που προβάλλονται κυβερνητικά σχέδια αναδιοργάνωσης, όπου η κυβέρνηση έχει αναγάγει το περιβόητο Action Plan 2 του πρώην ΟΠΕΚΕΠΕ σε υπόδειγμα διαχείρισης των προβλημάτων του αγροτικού τομέα, ένα ακόμη ερώτημα προκύπτει: Μήπως, τελικά, υπάρχει κάποιος παρόμοιος σχεδιασμός για την υλοποίηση παρόμοιων «επιτυχημένων» κυβερνητικών πρωτοβουλιών και στον ΕΛΓΟ ΔΗΜΗΤΡΑ; Υπάρχει κάποια συγκεκριμένη συμβολή που να εξηγεί την πολιτική στήριξη ή πρόκειται απλώς για μια ακόμη περίπτωση προνομιακής μεταχείρισης;
Η ΠΟΓΕΔΥ δεν θα αποδεχθεί ένα Υπουργείο δύο ταχυτήτων: τη μία για όσους ελέγχουν και την άλλη για όσους διοικούν υπό πολιτική προστασία.
Ο Υπουργός Αγροτικής Ανάπτυξης και Τροφίμων και ο Αντιπρόεδρος της Κυβέρνησης οφείλουν να δώσουν καθαρές απαντήσεις.
Γιατί στον αγροτικό τομέα το πρόβλημα δεν είναι μόνο ποιος ταξιδεύει. Είναι ποιος προστατεύει εκείνους που ελέγχουν και ποιος αναλαμβάνει την ευθύνη για εκείνους που διοικούν.

